
VENDIM

Nr.250, datë 27.3.2020
PËR NJË RISHPËRNDARJE FONDESH NË BUXHETIN E VITIT 2020, MIRATUAR PËR MINISTRINË E INFRASTRUKTURËS DHE ENERGJISË DHE AGJENCINË KOMBËTARE TË SHOQËRISË SË INFORMACIONIT
Në mbështetje të nenit 100 të Kushtetutës, të nenit 44, të ligjit nr.9936,  datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, të ligjit nr.88/2019, “Për buxhetin e vitit 2020”, dhe të vendimit nr.460, datë 3.7.2019, të Këshillit të Ministrave, “Për një rishpërndarje të fondeve të buxhetit të vitit 2019, miratuar për Ministrinë e Drejtësisë, Agjencinë Kombëtare të Shoqërisë së Informacionit dhe Ministrinë e Financave dhe Ekonomisë”, të ndryshuar, me propozimin e ministrit të Financave dhe Ekonomisë, Këshilli i Ministrave
VENDOSI:

1. Në buxhetin e vitit 2020, miratuar për Ministrinë e Infrastrukturës dhe Energjisë dhe Agjencinë Kombëtare të Shoqërisë së Informacionit, bëhet rishpërndarja e fondit, si më poshtë vijon: 
a)  Ministrisë së Infrastrukturës dhe Energjisë, në programin buxhetor “Transporti rrugor” 04520, i pakësohet fondi prej 146 000 000 (njëqind e dyzet e gjashtë milionë) lekësh në shpenzime kapitale; 
b) Agjencisë Kombëtare të Shoqërisë së Informacionit, në programin buxhetor “E-Qeverisja” 01140, i shtohet fondi prej 146 000 000 (njëqind e dyzet e gjashtë milionë) lekësh në shpenzime kapitale, për projektin “Për programin e integruar të zhvillimit “Poli i Drejtësisë””, me vlerë 313 000 000 (treqind e trembëdhjetë milionë) lekë. 
2. Ngarkohen Ministria e Financave dhe Ekonomisë, Ministria e Infrastrukturës dhe Energjisë dhe Agjencia Kombëtare e Shoqërisë së Informacionit për zbatimin e këtij vendimi. 
Ky vendim hyn në fuqi menjëherë dhe botohet në Fletoren Zyrtare.
KRYEMINISTËR 
Edi Rama

